Document ID: 32004D0574

Title and Content:
ΑΠΌΦΑΣΗ ΤΟΥ ΣΥΜΒΟΥΛΊΟΥ της 29ης Απριλίου 2004 για την τροποποίηση του κοινού εγχειριδίου (2004/574/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τον κανονισμό (ΕΚ) αριθ. 790/2001 του Συμβουλίου, της 24ης Απριλίου 2001, που επιφυλάσσει στο Συμβούλιο εκτελεστικές εξουσίες σχετικά με ορισμένες λεπτομερείς διατάξεις και πρακτικές διαδικασίες διενέργειας συνοριακών ελέγχων και επιτήρησης (1), την πρωτοβουλία της Ιταλικής Δημοκρατίας, Εκτιμώντας τα ακόλουθα: (1) Δεδομένου του επιπέδου εναρμόνισης που έχει επιτευχθεί όσον αφορά τα κριτήρια για την άρνηση εισόδου στα εξωτερικά σύνορα των κρατών μελών, είναι σκόπιμο να μπορούν να προσδιορισθούν οι λόγοι προηγούμενης απόφασης άρνησης εισόδου ενός αλλοδαπού. Προς τούτο, είναι αναγκαία η χρησιμοποίηση τυποποιημένου εγγράφου για την άρνηση εισόδου, το οποίο να περιλαμβάνει κατηγοριοποίηση των πιθανών λόγων άρνησης, θα πρέπει δε να αναφαίνεται στο διαβατήριο του ενδιαφερόμενου αλλοδαπού ο λόγος ή οι λόγοι για την άρνηση. Το κοινό εγχειρίδιο (2) θα πρέπει, συνεπώς, να τροποποιηθεί αναλόγως. Οι δυνατότητες προσφυγής κατά της απόφασης άρνησης εισόδου προβλέπονται από το εθνικό δίκαιο. (2) Δυνάμει των άρθρων 1 και 2 του πρωτοκόλλου για τη θέση της Δανίας, το οποίο είναι προσαρτημένο στη συνθήκη για την Ευρωπαϊκή Ένωση και τη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. Δεδομένου του ότι η παρούσα απόφαση αναπτύσσει το κεκτημένο του Σένγκεν κατ' εφαρμογήν των διατάξεων του τίτλου ΙV του μέρους ΙΙΙ της συνθήκης για την ίδρυση της Ευρωπαϊκής Κοινότητας, η Δανία, δυνάμει του άρθρου 5 του προαναφερθέντος πρωτοκόλλου, θα αποφασίσει εντός έξι μηνών αφότου το Συμβούλιο εκδώσει την παρούσα απόφαση, εάν θα την εισαγάγει ή όχι στο εθνικό της δίκαιο. (3) Όσον αφορά την Ισλανδία και τη Νορβηγία, η παρούσα απόφαση συνιστά ανάπτυξη των διατάξεων του κεκτημένου του Σένγκεν δυνάμει της συμφωνίας που έχει συναφθεί μεταξύ του Συμβουλίου της Ευρωπαϊκής Ένωσης, της Δημοκρατίας της Ισλανδίας και του Βασιλείου της Νορβηγίας, όσον αφορά τη συμμετοχή των ως άνω δύο κρατών στην εφαρμογή και την εξέλιξη του κεκτημένου του Σένγκεν (3), που εντάσσεται στον τομέα που αναφέρεται στο άρθρο 1 σημείο Α της απόφασης 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της ως άνω συμφωνίας (4). (4) Η παρούσα απόφαση συνιστά ανάπτυξη των διατάξεων του κεκτημένου του Σένγκεν στην οποία δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και της Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (5). Ως εκ τούτου, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (5) Η παρούσα απόφαση συνιστά ανάπτυξη των διατάξεων του κεκτημένου του Σένγκεν στην οποία δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (6). Ως εκ τούτου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (6) Η παρούσα απόφαση αποτελεί πράξη η οποία αναπτύσσει το κεκτημένο του Σένγκεν ή άλλως πως συνδέεται με αυτό, κατά την έννοια του άρθρου 3 παράγραφος 1 της πράξης προσχώρησης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το κοινό εγχειρίδιο, τμήμα ΙΙ, τροποποιείται ως εξής: 1. Προστίθεται η ακόλουθη φράση στο τέλος του τμήματος 1.4.1: «Προς τούτο, το τυποποιημένο έγγραφο άρνησης εισόδου στα σύνορα το οποίο περιλαμβάνεται στο παράρτημα 16 συμπληρώνεται και παραδίδεται στον ενδιαφερόμενο αλλοδαπό.». 2. Το τμήμα 1.4.1α αντικαθίσταται από το ακόλουθο κείμενο: «1.4.1α. Σε περίπτωση άρνησης εισόδου, ο αρμόδιος επί του ελέγχου υπάλληλος θέτει στο διαβατήριο σφραγίδα εισόδου την οποία διαγράφει υπό μορφή σταυρού με μαύρο ανεξίτηλο μελάνι και γράφει στο περιθώριο, στη δεξιά πλευρά, επίσης με ανεξίτηλο μελάνι, το γράμμα ή τα γράμματα της αλφαβήτου που αντιστοιχούν στον ή στους λόγους άρνησης εισόδου, όπως παρατίθενται στο τυποποιημένο υπόδειγμα άρνησης εισόδου στα σύνορα, όπως περιέχεται στο παράρτημα 16.». Άρθρο 2 Το τυποποιημένο υπόδειγμα άρνησης εισόδου στα σύνορα, όπως περιέχεται στο παράρτημα της παρούσας απόφασης, προστίθεται ως παράρτημα 16 στο κοινό εγχειρίδιο. Άρθρο 3 Η παρούσα απόφαση εφαρμόζεται από την 1η Ιουνίου 2004. Άρθρο 4 Η παρούσα απόφαση απευθύνεται στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας. Λουξεμβούργο, 29 Απριλίου 2004.

Classification Labels:
2394
265
27
268
1268
281
157
35

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ", "265": "Ιδιωτικό Διεθνές Δίκαιο", "27": "ΔΙΚΑΙΟ", "268": "Μετανάστευση", "1268": "Εργατική νομοθεσία", "281": "ΑΠΑΣΧΟΛΗΣΗ ΚΑΙ ΣΥΝΘΗΚΕΣ ΕΡΓΑΣΙΑΣ", "157": "Δημόσια ασφάλεια", "35": "ΠΟΛΙΤΙΚΗ"}

EuroVoc IDs (Original): 3156
566
1909
4045

EuroVoc IDs (Expanded): 3156
566
1909
4045

Dataset Source: meu

Split: train